P. Kresák, poslanec: (2001-12-18):
J. Migaš, predseda NR SR: Čiže hlasujeme o treťom bode z pozmeňujúceho návrhu pána poslanca Malchárka. Hlasujeme. (Reakcie z pléna.) Či Kresánka. Hlasujeme. (Hlasovanie.) Prítomných je 99 poslancov, za 67, proti nikto, zdržalo sa 26, nehlasovalo 6. Návrh pána poslanca Kresánka sme schválili. Ďalej. P. Kresánek, poslanec: Ďakujem. Týmto, pán predseda, sme vyčerpali všetky pozmeňujúce návrhy spoločnej správy i tie, ktoré vyplynuli z rozpravy, preto môžete dať hlasovať o schválení do tretieho čítania tohto návrhu zákona. J. Migaš, predseda NR SR: Panie poslankyne, páni poslanci, prezentujme sa a hlasujeme o návrhu pána spravodajcu, aby sme prešli do tretieho čítania. Hlasujeme. Hlasujeme o tom, aby sme prerokovali tento zákon v treťom čítaní. Hlasujeme. (Hlasovanie.) Prítomných je 94 poslancov, za 62, proti 2, zdržalo sa 27, nehlasovali 3. Pristúpime teda k tretiemu čítaniu o tomto vládnom návrhu zákona . Otváram rozpravu v rámci tretieho čítania. Pýtam sa, či sa chce do rozpravy prihlásiť niekto z poslancov v súlade s § 85 zákona o rokovacom poriadku. Nie je to tak. Vyhlasujem rozpravu za skončenú. Uveďte hlasovanie o zákone ako o celku, pán spravodajca. P. Kresánek, poslanec: Vážený pán predseda, mám splnomocnenie gestorského výboru a gestorský výbor odporúča schváliť tento návrh zákona. Môžete dať hlasovať o tomto zákone ako o celku. J. Migaš, predseda NR SR: Prezentujme sa a hlasujme o uvedenom návrhu zákona ako o celku. Hlasujeme o uvedenom návrhu zákona ako o celku. Hlasujeme o uvedenom návrhu zákona ako o celku. (Hlasovanie.) Prítomných je 103 poslancov, za 51, proti 5, zdržalo sa 40, nehlasovalo 7. Konštatujem, že sme uvedený návrh zákona neschválili. Panie poslankyne, páni poslanci, budeme pokračovať hlasovaním o vládnom návrhu zákona, ktorým sa mení a dopĺňa zákon Národnej rady Slovenskej republiky č. 1/1993 Z. z. o Zbierke zákonov Slovenskej republiky v znení neskorších predpisov (tlač 1193), v druhom čítaní. Spoločným spravodajcom je opäť pán poslanec Kresánek. Pán poslanec, nech sa páči, uveďte hlasovanie k tlači 1193. Hlasovanie k tlači 1193. Nech sa páči. P. Kresánek, poslanec: Vážený pán predseda, vážený pán minister, vážené poslankyne, vážení poslanci, pristúpime k hlasovaniu o zákone č. 1/1993 Z. z. o Zbierke zákonov, kde... (Ruch v sále.) J. Migaš, predseda NR SR: Upokojte sa, panie poslankyne, páni poslanci, hlasujeme o ďalšom zákone. Nech sa páči, pán poslanec. P. Kresánek, poslanec: ... gestorský výbor odporúča schváliť body 1, 3, 4, 5, 6, 7 a 8 a neschváliť bod 2. Vážený pán predseda, z diskusie k tomuto návrhu zákona nevyplynuli žiadne pozmeňujúce návrhy, takže budeme hlasovať len o bodoch zo spoločnej správy. (Ruch v sále.) J. Migaš, predseda NR SR: Nech sa páči, čiže ešte raz zopakujte. Pán poslanec Kresánek, uveďte, ktoré zo spoločnej správy body sú uvedené, že hlasujeme za ne za alebo proti, alebo spoločne, alebo nespoločne. P. Kresánek, poslanec: Takže, vážený pán predseda, môžete dať hlasovať spoločne o bodoch 1, 3, 4, 5, 6, 7 a 8 s návrhom gestorského výboru predmetné návrhy schváliť. (Sústavný ruch v sále.) J. Migaš, predseda NR SR: Panie poslankyne, páni poslanci, to sa nedá takto hlasovať, prosím, upokojte sa a pokračujeme hlasovaním. Hlasujeme k tlači 1193. (Reakcie z pléna.) Panie poslankyne, páni poslanci, v súlade s rokovacím poriadkom predseda Národnej rady alebo predsedajúci nemá právo otvoriť rozpravu. Je to možné len po skončení rozpravy pri záverečnom slove, vtedy je to možné. Teraz už to nie je možné a musíme hlasovať o návrhu zo spoločnej správy tak, ako ich prednesie spravodajca a ako odporúča gestorský výbor. Takže uviedol pán spravodajca... (Reakcia z pléna.) Panie poslankyne, páni poslanci, spravodajca uviedol, aby sme hlasovali o bodoch 1, 3, 4, 5, 6, 7, 8 spoločne. Spoločne zo spoločnej... (Reakcie z pléna.) P. Kresánek, poslanec: Podľa gestorského výboru s návrhom schváliť ich. J. Migaš, predseda NR SR: O tom, že gestorský výbor navrhol tieto body schváliť. Prezentujme sa a hlasujme. Hlasujeme o bodoch 1, 3, 4, 5, 6, 7, 8 s odporúčaním gestorského výboru schváliť ich. Hlasujeme. (Hlasovanie.) Prítomných je 95 poslancov, za 64, proti nikto, zdržalo sa 18, nehlasovalo 13. Konštatujem, že tieto body zo spoločnej správy sme schválili. Ďalej, pán spravodajca. P. Kresánek, poslanec: Ďalej náš gestorský výbor odporúča neschváliť bod 2. Čiže môžeme hlasovať o bode 2. J. Migaš, predseda NR SR: Panie poslankyne, páni poslanci, hlasujeme o bode č. 2 zo spoločnej správy s odporúčaním gestorského výboru neschváliť ho. Hlasujeme o bode č. 2. Hlasujeme o bode č. 2 zo spoločnej správy s odporúčaním gestorského výboru neschváliť ho. Hlasujeme o bode č. 2. (Hlasovanie.) Prítomných je 88 poslancov, za 4, proti 49, zdržalo sa 27, nehlasovalo 8. Konštatujem, že tento pozmeňujúci návrh zo spoločnej správy sme neschválili. To sú všetky body zo spoločnej správy? P. Kresánek, poslanec: Áno, to sú všetky body zo spoločnej správy. Z diskusie nevyplynuli žiadne pozmeňujúce ani doplňujúce návrhy. J. Migaš, predseda NR SR: Panie poslankyne, páni poslanci, čiže pýtam sa, aké odporučenie... Ja dám slovo pánu spravodajcovi, aby sme prešli do tretieho čítania. Áno? Pán minister sa hlási. Nech sa páči, pán minister. J. Čarnogurský, minister spravodlivosti SR: Pán predseda, sťahujem tento zákon, pretože tým, že bola schválená pripomienka č. 1 k bodu 7, tak proste bol schválený text, ktorý by bol nezmyselný, a taktiež pripomienka č. 6 k bodu 20, z toho dôvodu sťahujem zákon. (Ruch v sále.) Vláda dala všeobecné splnomocnenie ministrom, aby zákony, ktoré boli vypracované v ich gescii, aby rozhodli o stiahnutí alebo nestiahnutí v parlamente. J. Migaš, predseda NR SR: Panie poslankyne, páni poslanci, v súlade s rokovacím poriadkom beriem toto stanovisko člena vlády, ale najprv musíme prejsť do tretieho čítania... (Reakcie z pléna.) Čiže berieme na vedomie, berieme na vedomie stanovisko člena vlády ministra spravodlivosti o tom, že daný zákon sťahuje. Ďalšie hlasovanie je bezpredmetné o tomto návrhu zákona. Čiže tlač 1193, o tejto tlači ďalej nebudeme hlasovať, lebo pán minister tento návrh zákona stiahol. Panie poslankyne, páni poslanci, budeme ďalej pokračovať bodom 56, a to hlasovaním o vládnom návrhu zákona o nadáciách a o zmene Občianskeho zákonníka v znení neskorších predpisov (tlač 1197) v druhom čítaní. Pán poslanec Moric, máte procedurálny návrh? Nech sa páči, pán poslanec Moric. V. Moric, poslanec: Ďakujem pekne. Ďakujem pekne za slovo, pán predseda. Chcel by som len povedať, že viackrát ste sa dnes odvolali na súlad s rokovacím poriadkom. Prosím vás pekne, ktorý bod rokovacieho poriadku hovorí o kumulácii hlasovaní? Dospeli sme k tomu, že dnes nielen predseda parlamentu nevie, o čom sa hlasuje, ale ani predkladateľ a nevie o tom ani spravodajca. (Reakcie z pléna.) J. Migaš, predseda NR SR: Pán poslanec Moric. V. Moric, poslanec: Neprerušujte ma, pán predseda, dali ste mi slovo. J. Migaš, predseda NR SR: Nech sa páči. V. Moric, poslanec: Pán kolega Mikloško hovorí, že sme tu všetci unavení. Je to možné. No však hráme pred národom tu nejaké divadlo, že naozaj si pletieme body rokovacieho poriadku. A je to hanba! Ja by som navrhoval, aby sa vždy, keď sa dokončí rokovanie o niektorom zákone, aby sa o ňom hneď aj hlasovalo. J. Migaš, predseda NR SR: Ďakujem, pán poslanec. Odporúčal by som vám a ostatným poslancom, aby ste pri všetkých bodoch sedeli v rokovacej miestnosti, aby Národná rada bola uznášaniaschopná, aby sme o každom bode vrátane vás, pán poslanec, mohli hlasovaním rozhodnúť. Čiže zoberte si to ako sebaspytovanie, že budete sedieť a budete hlasovať. (Potlesk.) Potom vaša pripomienka bude mať zmysel. Veľmi riedko ste tu a sám sa hlasovania nezúčastňujete. Pán poslanec Jarjabek, nech sa páči.